
A skót gazdaság múltja és jövője

Skócia gazdaságáról írt dolgozatomat kettős cél motiválta. Az első a személyes érdeklődés a skót gazdaság, történelem és kultúra iránt: rendkívül érdekesnek találtam a témakört már korábban is. Skóciáról külső megfigyelőként sokan vonnak le felületes következtetéseket, amelyeket a behatóbb vizsgálat erősen árnyalhat. Vannak, akik már csak az Egyesült Királyság kelta hagyományaira büszke britjeiként gondolnak a skótokra, amely benyomást erősít a közös nyelv. Mások - közép-európai szemmel nézvén a helyzetet - nem értik, Skócia miért nem törekszik minden eszközzel a nemzeti függetlenségre. A skótok identitását éppen saját helyzetük árnyalt értelmezése okán bonyolultabb elemezni, ám az én tetszésemet éppen emiatt nyerte el a feladat. A második cél egészíti ki a dolgozatot, és jeleníti meg a gazdasági folyamatok kielemezését. Szándékom minél behatóbb választ találni arra a kérdésre: reális-e a skót függetlenség a XXI. században? A történelmi és társadalmi tapasztalatok alapján úgy vélem, Skócia polgárai ezt a kérdést elsősorban gazdasági alapon válaszolhatják meg. Lehetőségük pedig a közeljövőben lesz a döntésre, hiszen a skót parlamentben többséggel bíró kormány 2014 őszén népszavazást kíván kiírni a kérdésről.



